《次双湖共酌金华酒韵》
明代·张天赋

乾坤嘉会斯文酒，与子同欢实偶然。大道岂销秦火里，好怀多在柳风边。

须知一贯原无贯，莫向先天更觅天。何日振衣千仞上，乘风来往任翩翩。

作者简介：张天赋（一四八八—一五五五），字汝德，号叶冈，别号爱梅道人。兴宁人。少负才名，从湛甘泉游，闻性命之学。明世宗嘉靖十一年（一五三二）贡生，为县令祝枝山所赏识。尝讲学于崇正书院，凡三修县志，并与修《广东通志》及《武宗实录》。由拔贡任浏阳丞，署县事。以病乞归。年六十七。有《叶冈诗集》四卷。清咸丰《兴宁县志》卷九有传。张天赋诗，以明嘉靖刊本《叶冈诗集》为底本。